Vaterland (Oslo)

Vaterland er et strøk helt øst i Oslo sentrum; til 1839 en forstad.

Avgrensning 
Vaterland er avgrenset av Storgata i vest og Brugata i nord, Akerselva og Nylandsveien (der elva går i rør) i øst, jernbanesporene til Oslo S i sør. Dermed grenser Vaterland til Fjerdingen i nord, Grønland i øst, Oslo S med sporområde i sør, Youngstorget-området i vest og Hausmannsområdet i nordvest (kun direkte kontakt ved krysset Hammersborggata/Brugata x Storgata).

Historie 

Navnet kommer fra hollandsk Waterland, og kan sikte til vasstrukket lende ved utløpet av Akerselva. Nederlandske skuter la til her for å laste tømmer på 1600-tallet. Den første bebyggelsen her var eldre enn byen Christiania, men denne forstaden ble brent av stattholderen i 1658. Bydelen vokste da den nordvestre delen av Bjørvika ble fylt igjen fra 1670-tallet. Etter byggingen av Vaterlands bro i 1654 ble Vaterland en viktig innfallsport til byen, og forstaden fikk etter hvert begrensede handelsrettigheter. Inntil byggingen av Nybrua i 1827 var Storgata og Brugata Christianias viktigste innfartsåre fra øst (Vaterlands Storgade). Kjøpmennene her kunne tjene store penger på bondehandel. Forstaden ble innlemmet i byen i 1839.

Ved ytterligere utfylling oppsto Saugbanken syd for Vaterland. Dette området var opplagstomt for trelast. Da «bordtomtene» brant i 1819, betydde det ruin for flere av Christianias rikeste familier. 

Byens første jernbanestasjon ble anlagt her i 1850-årene (se Østbanestasjonen). Vaterland skole fikk ny skolebygning på hjørnet av Stenersgata og Sukkerhusgata i 1873. Den var i bruk fram til 1964.

Som sentrum for bondehandelen ble Vaterland også et sted for skjenkesteder, bordeller og bondefangeri. Abelone-saken i 1893 førte til omfattende aksjoner mot virksomheten. I populærlitteraturen var Vaterland åsted for organisert kriminalitet til langt inn på 1900-tallet. Stumfilmen Bondefangeri i Vaterland fra 1911 omhandler også dette.

Det aller meste av bebyggelsen på Vaterland ble revet («sanert») fra slutten av 1950-tallet i forbindelse med byggingen av T-banens fellesstrekning mellom Tøyen og Jernbanetorget, som ble tatt i bruk i 1966.

I dag er Vaterland preget av kjempebygninger som Oslo S, Oslo City og Postgirobygget.

Tidligere gater på Vaterland 
Gatene som ble bortregulert eller endret i forbindelse med rivingen på Vaterland på 1960-tallet, var følgende:
 Gunnerus' gate, fra Kirkeristen til Nygata, fikk nytt løp og ble forlenget fram til Schweigaards gate, og fikk navnet Biskop Gunnerus' gate
 Elvegata, fra  Schweigaards bru til Lilletorget
 Elvegangen, fra Elvegata til Vaterlands bru
 Jernbanegata, fra Jernbanetorget til daværende Nylandsveien
 Karl den XIIs gate fra Jernbanetorget til Elvegata nær Lilletorget
 Nylandsveien ble bygget i bru over sporene på daværende Østbanestasjonen, i stedet for den opprinnelige, lave undergangen langs Akerselva
 Persgangen, fra Karl den XIIs gate til Tomtegata
 Repslagergangen, fra Tomtestredet til Rødfyllgata
 Rødfyllgata, fra Karl den XIIs gate til Schweigaards gate
 Sukkerhusgata, fra Stenersgata til Karl den XIIs gate
 Tomtegata, fra Jernbanetorget til Schweigaards bru
 Tomtestredet fra Jernbanegata til Karl den XIIs gate
 Vognmannsgata fra Jernbanetorget til Brugata ved Vaterlands bru

Vaterland i dag 

Av det gamle Vaterland eksisterer nå bare spredte rester langs Brugata (f.eks. deler av bondehandelsgård i bakgården til serveringsstedet Teddy's).

Ellers domineres området av store bygningskomplekser som
 Oslo sentralstasjon – Oslo og Norges kollektivknutepunkt
 Byporten – kjøpesenter
 Posthuset – næringsbygg (tidligere kjent som Postgirobygget)
 Lavblokka ved siden av Posthuset. Postens Brevsenter holdt til her frem til flyttingen til Lørenskog i mars 2010. KLP Eiendom som eier tomta vil bygge en skyskraper med to mindre bygg kalt Crystal Clear etter dette. 
 Oslo City – kjøpesenter
 Gunerius - kjøpesenter
 Oslo Spektrum – konsert- og arrangement- arena
 Oslo Plaza – Norges høyeste bygning, tidligere Nordens høyeste hotell
 Galleri Oslo – huser Oslo bussterminal

Langs Akerselva syd for Vaterlands bru ligger Vaterlandsparken, åpnet i 1994. Grunnet nærheten til Oslo S er Vaterland, sammen med nabostrøket Bjørvika, det eneste området i Oslo hvor det er lov å bygge høyhus som er over 42 meter.

Flere av byggene ble planlagt på 80-tallet. Aftenposten skrev i 2019: «Lenge skjedde det ingenting [på det sanerte området], før jappetidens 1980-tall kom med nye og storslåtte planer. Nå skulle den enorme ledige plassen på Grønland bebygges med fem store og viktige elementer: Et hotell, en konsertsal, et boligfelt, en bussterminal og en moské. Moskeen ble det aldri noe av, og plassen ble i stedet brukt til dagens Vaterland park. Men Plaza hotell, Oslo Spektrum, boligkomplekset Grønlands torg og Bussterminalen kom på plass. De var ferdige omtrent samtidig som Oslo våknet i økonomisk bakrus etter at jappetidens siste champagneflasker var tømt.»

Personer med tilknytning til Vaterland 

 Karl XII bodde i Vaterland under beleiringen av Akershus i 1716.
 Arne Garborg bodde i Vaterland den første tida han bodde og studerte i Christiania
 Axel Paulsen, skøyteløper, var sønn av en kjøpmann i Vaterland, og drev selv handel her.
 Knut Hamsun bodde en tid i Vaterland før gjennombruddet som forfatter.
 Ólafía Jóhannesdóttir  – islandsk kvinne som virket blant vanskeligstilte i Oslos slumkvarter.
 Tilla Valstad var lærerinne ved Vaterland skole 1898–1920.
 Oscar Mathisen, skøyteløper, bodde som barn en tid i Vaterland.

Referanser

Eksterne lenker 
 
 Det gamle Vaterland. Oslo kommune, Byarkivets hjemmeside, 2. februar 2010 (avlest 22. februar 2010)
 Kart over Oslo indre øst utgitt 1958, à jour pr. ca. 1951 (Hotell Viking, ferdig 1952, er ikke med på kartet)
 NRK østlandssendingen – Hamsun bodde på Burger King. I forbindelse med at det er 50 år siden bydelen Vaterland ble revet. Publisert 2. februar 2010.
 aftenposten.no – Hvor høyt? Hvor bredt? Artikkel om utbyggingene på Vaterland 28.08.2009
 aftenposten.no – Oslos mest utskjelte bygg kan bli revet Artikkel om PBE mulige forslag på Vaterland 02.02.2010
 Plan- og bygningsetaten – FORSLAG TIL OMRÅDEPROGRAM FOR OSLO S (01.02.2010)